Mihai Albu a povestit prin ce momente grele a trecut, când a fost diagnosticat cu cancer. Celebrul designer a spus că a trecut cu bine peste operație și că s-a întors deja la treabă, în atelierul său.
Mihai Albu a mai spus că acum are emoții uriașe în ceea ce privește rezultatele la analizele pe care va trebui să le facă peste două săptămâni, potrivit Antena 3 CNN. Acelea vor arăta cum e, de fapt, situația în prezent, în ceea ce privește starea de sănătate.
„Am aflat la sfârșitul lui ianuarie, începutul lui februarie cam așa. Am făcut niște analize, analizele periodice, iar chiar pe 1 februarie am văzut, au ieșit rezultatele și s-a observat o analiză. E vorba de PSA mult modificat. Din acel moment au început tot felul de investigații.
Au fost vreo două luni și jumătate de chin, să spunem așa, în care am conștientizat faptul că e așa, o boală năprasnică și a trebuit să acționez în consecință. Am urmat un protocol stabilit de medici, până la urmă, s-a ajuns la o operație de extirpare a prostatei, s-a făcut biopsie după acea operație s-a demonstrat că ar fi fost chiar, adică a fost un cancer mai agresiv decât s-a crezut la început. Trăiesc cu speranța că nu s-a disipat în organism celula canceroasă.
De acum, ar trebui să repet o anumită analiză care va spune ce este de făcut în continuare. A trecut deja puțin mai mult de o lună de la operație, am revenit la atelier, chiar sunt bine, nu mai am dureri și trăiesc doar cu acea frică, analiza de peste două săptămâni”, a povestit Mihai Albu.